Solidariteit stel verslag oor Covid-19-entstowwe bekend - Corona Krisissentrum
Tuis / Beweging Oplossings / Solidariteit stel verslag oor Covid-19-entstowwe bekend
Solidariteit stel verslag oor Covid-19-entstowwe bekend
Suid-Afrika word tans ernstig deur die derde golf van die Covid-19-pandemie geraak. Baie van Solidariteit se lede en hulle familielede word siek en word gehospitaliseer en sterf selfs weens die siekte. Die sterftesyfer onder Solidariteit-lede is nou 40% hoër as 2019 se vergelykende syfer en dit sal waarskynlik nie anders wees onder nie-lede nie. Baie se harte is seer, hulle lewens is ontwrig en hulle leef met angs en met rekordlae gemoedsvlakke. Covid-19 is 'n seer werklikheid.
Solidariteit het aan sy navorsers opdrag gegee om deeglike navorsing oor entstowwe te doen. 'n Omvattende ondersoek is ingestel na die ontwikkeling, verspreiding, veiligheid, risiko's en ander faktore wat inentings raak. Die deeglike verslag wat deur die Solidariteit Navorsingsinstituut (SNI) saamgestel is, dek alle kwellings wat Solidariteit-lede en die publiek mag hê.
Solidariteit is ook steeds baie bekommerd oor die ekonomiese impak van die pandemie en besef dat hy daagliks vir sy lede moet intree om te verseker dat hulle kan aanhou werk en 'n inkomste kan verdien, terwyl dit so veilig as moontlik gedoen moet word.
Die Covid-19-pandemie het die wêreld nou al 18 maande lank in 'n ystergreep. Elke staat in die wêreld het 'n stel maatreëls ingestel om die pandemie te probeer bekamp. Daar is die afgelope jaar verskeie entstowwe ontwikkel wat die pandemie kan help beveg. Alle medikasie het sekere newe-effekte en die entstowwe wat tans beskikbaar is, is geen uitsondering nie. Die vraag wat beantwoord moet word, is wat is die verskil tussen die entstowwe se voordele en risiko's.
Ten einde dit nugter te kan beoordeel, moet daar gekyk word na die entstowwe se doeltreffendheid teenoor die veiligheid daarvan. Verder moet die vraag beantwoord word of daar veiliger alternatiewe is wat soortgelyke uitkomste bied as 'n entstof.
Entstowwe waarborg nie dat jy nie Covid-19 sal kry nie, maar dit bied radikaal afwaartse bestuur van die risiko om dit op te doen en om siek te word of dood te gaan. Alles gaan oor die opweeg van risiko's.
Die verslag wys ook dat ivermektien deel van die behandelingsprotokol van Covid-19 kan wees en dat entstowwe en ivermektien nie teenoor mekaar gestel moet word nie.
Solidariteit-lede en die publiek word tans gepeper met inligting oor entstowwe, en daar heers groot verwarring. Hierdie verslag gee duidelikheid. Dit is opgestel sonder 'n agenda of om 'n sekere punt te bewys en is 'n objektiewe ondersoek na die rol wat entstowwe kan speel in die bekamping van Covid-19.
Aan die een kant ontvang mense voortdurend video's, artikels, klankgrepe en ander boodskappe op sosiale media, en aan die ander kant is daar internasionaal groepe en ongelukkig ook die Suid-Afrikaanse regering wat min vertroue skep. Baie van ons lede voel positief oor entstowwe maar negatief oor die regering. Mense se wantroue is geregverdig, want die regering het 'n vrot rekord op bykans alle ander gebiede. Dit is bykans onmoontlik vir ons gewone mense om sin te maak uit al die inligting.
Solidariteit se opdrag aan sy navorsers was eenvoudig: moenie steun op ons regering se data, die Wêreldgesondheidsorganisasie en enige van die kenners op YouTube of Facebook nie. Gaan kyk na oorspronklike bronne, rou data, en fokus op lande wat reeds groot getalle ingeënt het en veral met newe-effekte deursigtig is. Ironies genoeg maak Suid-Afrika se powere entstofprogram dit moontlik om terugskouend na ander lande te kyk.
'n Kernbeginsel wat egter nie ondermyn mag word nie, is vryheid van keuse. Elkeen het die reg op liggaamlike integriteit, en Solidariteit sal dit beskerm. Geen regering en geen werkgewer mag iemand verplig om ingeënt te word nie.
Geen land met 'n suksesvolle inentingsprogram het mense in of buite die werkplek gedwing om die entstof te ontvang nie. Dwang skep weerstand.
In 'n land soos Hongarye was daar aanvanklik sterk weerstand teen inenting. Weens die regering daar se professionele aanbieding van die entstowwe, deursigtige kommunikasie en duidelike sukses en min newe-effekte wat mense ervaar het, het baie mense uiteindelik self besluit om ingeënt te word.
Solidariteit sal enige werkgewer wat sy werknemers onregmatig dwing om die entstof te ontvang, voor die hof daag. Solidariteit sal beslis ook nie sy lede subtiel of openlike dwing om 'n keuse te maak nie. Ons vertrou ons lede om verantwoordelike keuses, volgens hulle eie unieke omstandighede, te maak.
Om 'n keuse te kan maak, is goeie inligting nodig. Solidariteit het 'n navorsingsinstituut met die beste navorsers wat oorspronklike navorsing kan doen. Hierdie verslag is die produk van omvattende navorsing deur die SNI-span.
Die verslag dek onder andere die volgende vrae en gee duidelike en bruikbare antwoorde wat nie verdere ontleding benodig nie, en dit stel Solidariteit-lede en die Suid-Afrikaanse publiek in staat om self die vrae te beantwoord waarmee hulle oor Covid-19 en die tans beskikbare entstowwe worstel.
Doeltreffendheid – Die eerste vraag rondom Covid-19-entstowwe is eenvoudig – werk dit? Ten einde die vraag in werklike omstandighede eerder as toetsomstandighede te beantwoord, het Solidariteit gaan kyk na uitkomste op grondvlak in verskeie lande.
Veiligheid – 'n Belangrike vraag rakende entstowwe is hoe veilig dit is vir menslike gebruik. 'n Entstof wat uitsonderlik doeltreffend is maar gevaarliker is vir gesondheid as die siekte wat dit probeer voorkom, is prakties nutteloos.
Die verslag hanteer ook die volgende stellings wat tans die rondte doen:
– Die entstowwe is te vinnig ontwikkel en is daarom onveilig.
– Die entstof vervoer te moeilik en daar is geen waarborg dat dit nog doeltreffend gaan wees teen die tyd dat dit by my uitkom nie.
– Die langtermyneffekte van die entstof is ernstig.
– Mens kry Covid-19 nadat jy die entstof geneem het.
– Die stekelproteïne van Covid-19 is self gevaarlik.
– Die stekelproteïne van die entstof versprei deur jou hele liggaam en rig daar skade aan.
– Die entstof het 'n negatiewe uitwerking op borsvoeding.
– Moet mens nie ivermektien eerder as die entstof gebruik nie?
– Daar gaan meer mense dood van die entstof as van Covid-19.
Suid-Afrika se entstofprogram – Volgens alle aanduidings is Suid-Afrika se Covid-19-entstofprogram 'n volslae mislukking, met slegs 0,8% van die bevolking ingeënt in Junie 2021. Dit plaas die regering se entstofprogram tans 210de in die wêreld, agter die meeste Afrika-lande.
Aanbevelings van Solidariteit oor die entstof en entstofprogramme
Met 'n virus wat Suid-Afrika en die res van die wêreld wurg, moet ons onbevange na entstowwe kyk. In die komende tyd gaan baie mense moet kies tussen die opsies om ingeënt te word of om nie ingeënt te word nie, met die uiteenlopende gevolge wat albei keuses inhou. Keuses oor entstowwe is letterlik keuses tussen lewe en dood.
Meer as 2,9 miljard dosisse is reeds in meer as 140 lande toegedien. Entstof-sukseslande is onder andere Israel, Engeland, Hongarye en die VSA. Talle lande met klein bevolkings het ook reeds 'n groot deel van hulle bevolkings ingeënt.
Ons moet antwoorde kry oor hoe om uit die pandemieknyptang te kom. Ons kan nie meer so aangaan nie. Elke dag word meer mense siek en elke persoon wat aan Covid-19 sterf, is een te veel. Die ekonomie kan nie langer die mas opkom nie en Suid-Afrikaners kry by die dag finansieel swaarder omdat strawwe inperkingsregulasies duisende Suid-Afrikaners verhinder om 'n inkomste te verdien. Indien ons, die mensdom, nie 'n manier kry om die virus te bekamp nie, sal die omstandighede waaraan ons tans blootgestel word, voortduur en vererger.
Kom ons tree egter deurdag op en raak nie betrokke by onnodige rusies nie. Onthou dat ons almal dieselfde doel nastrewe – 'n gesonde wêreld waar jy en jou geliefdes vry, veilig en voorspoedig kan lewe.